VENDIM

Nr. 28, datë 27.1.2023
PËR PËRCAKTIMIN E PROCEDURAVE TË HOLLËSISHME TË PËRDITËSIMIT TË LISTAVE TË PRONAVE SHTETËRORE DHE RREGULLAVE PËR BASHKËPUNIMIN NDËRMJET INSTITUCIONEVE

Në mbështetje të nenit 100 të Kushtetutës dhe të pikës 3, të nenit 39, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, me propozimin e Kryeministrit, Këshilli i Ministrave

VENDOSI:

I. DISPOZITA TË PËRGJITHSHME

1. Ky vendim ka për qëllim:

a) përcaktimin e procedurave të përditësimit të plotë apo të pjesshëm të pronave të paluajtshme shtetërore, të inventarizuara ose jo, në pronësi ose përdorim apo përgjegjësi administrimi të institucioneve qendrore dhe njësive të vetëqeverisjes vendore;

b) përcaktimin e rregullave të bashkërendimit të veprimtarisë midis institucioneve shtetërore apo njësive të vetëqeverisjes vendore dhe Agjencisë Shtetërore të Kadastrës, gjatë procesit të përditësimit.

2. Në këtë vendim, termat e mëposhtëm kanë këtë kuptim:

a) “Përditësim”, procesi i saktësimit të listës dhe/ose të dhënave të pronës së inventarizuar apo që do të inventarizohet, sipas gjendjes reale nga konstatimi në terren dhe gjendjes juridike në raport me titujt e pronësisë private, të lëshuar sipas legjislacionit në fuqi;

b) “Përditësim i plotë”, procesi që kryhet për të gjitha pronat e inventarizuara apo të transferuara në favor të institucioneve shtetërore/njësive të vetëqeverisjes vendore;

c) “Përditësim i pjesshëm”, procesi i rishikimit për një ose më shumë prona të listës së inventarit të pronave shtetërore të miratuara për institucionet qendrore dhe/ose të transferuara në pronësi ose në përdorim të njësive të vetëqeverisjes vendore, përpara hyrjes në fuqi të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”;

ç) “Strukturë e posaçme”, struktura e cila ka për objekt të veprimtarisë së saj inventarizimin, plotësimin, përditësimin dhe ndjekjen e procesit deri në regjistrimin e pronave në regjistrin kadastral publik të pasurive të paluajtshme dhe pajisjen me certifikatë pronësie, për çdo pasuri;

 d) “Subjekt i interesuar”, subjekti që përmbush kushtet e përcaktuara në shkronjën “c”, të pikës 1, të nenit 39, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”;

 dh) “Formular i përditësimit të pronës”, dokumenti në të cilin pasqyrohen të dhënat e pronave që do të përditësohen, elemente të të cilit janë të dhënat kadastrale të pronës, funksioni për të cilën përdoret prona, enti me përgjegjësi administrative, enti përdorues i pronës, fakti i inventarizimit apo jo me vendim të Këshillit të Ministrave, si dhe çdo specifikim tjetër i nevojshëm që ndodhet në ASHK.

3. Pronat që inventarizohen dhe transferohen rishtazi, në çdo rast, i nënshtrohen përditësimit, sipas rregullave dhe procedurave të parashikuara në këtë vendim.

II. PROCEDURAT E HOLLËSISHME, DOKUMENTACIONI I PËRDITËSIMIT DHE RREGULLAT PËR BASHKËPUNIMIN NDËRMJET INSTITUCIONEVE

1. Procedurat e përditësimit të listës ose të dhënave të pronës shtetërore të inventarizuar kryhen, kur konstatohet, se:

a) për një pronë apo një pjesë të saj ekziston titull pronësie i të tretëve, i miratuar, sipas legjislacionit të posaçëm; 

b) gjatë inventarizimit nuk janë pasqyruar të drejtat reale të të tretëve, që rëndojnë mbi pronën; 

c) gjendja reale (faktike) e pronës, ku përfshihen sipërfaqja, pozicioni, konfigurimi dhe karakteristikat e tjera fizike, nuk përputhet me dokumentacionin e inventarizimit; 

ç) prona e inventarizuar është objekt i proceseve kalimtare të pronësisë, sipas ligjit nr. 20/2020, “Për përfundimin e proceseve kalimtare të pronësisë, në Republikën e Shqipërisë”.

2. Në rastet kur përditësimi kryhet kryesisht nga ASHK-ja gjatë procedurave të regjistrimit fillestar ose përmirësimit apo përditësimit të regjistrimit të pasurive të paluajtshme të zonës kadastrale, në përfundim të këtij procesi njoftohet institucioni qendror shtetëror apo njësia e vetëqeverisjes vendore për të dhënat e përditësuara në regjistrin kadastral. Me marrjen e njoftimit nga ana e këtyre institucioneve vijohet me përditësimin e listës shtetërore sipas këtyre të dhënave.

3. Institucioni shtetëror qendror/njësia e vetëqeverisjes vendore për kryerjen e procedurës së përditësimit vepron, si më poshtë vijon:

a) Struktura e posaçme pranë institucionit qendror apo njësisë së vetëqeverisjes vendore, me asistencën apo pjesëmarrjen e Agjencisë Shtetërore të Kadastrës, identifikon listën/pronën që do t’i nënshtrohet përditësimit dhe grumbullon dokumentacionin tekniko-ligjor, arkivor, që disponon për të. 

b) Kryen evidentimin faktik në terren të pronës, për rastin e parashikuar në shkronjën “c”, të pikës 1, të kreut II, të këtij vendimi.

c) Administron nga ASHK-ja informacion për gjendjen juridike të pronës, në përputhje me ligjin nr. 111/2018, “Për kadastrën”, dhe vendimin nr. 389, datë 13.5.2020, të Këshillit të Ministrave, “Për miratimin e listës dhe të tarifave të shërbimeve kadastrale”, të ndryshuar, përfshirë dhe informacionin për proceset kalimtare të pronësisë, në përputhje me parashikimet e ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, dhe harton relacionin përkatës.

ç) Harton planin e rilevimit të pronës sipas modelit dhe në përputhje me standardet teknike të përcaktuara në vendimin nr. 782, datë 7.10.2020, të Këshillit të Ministrave, “Për miratimin e modeleve të akteve kadastrale dhe të dhënave në përmbajtje të hartës kadastrale”.

 d) Harton listën e përditësuar të pronës/pronave, ku janë saktësuar emërtesa, vendndodhja, komponentët dhe destinacioni i përdorimit. 

 dh) Paraqet për shqyrtim pranë ASHK-së listën e pronave shtetërore të përditësuar, në mënyrë që të procedohet me hartimin e projektvendimit për miratimin e listës përfundimtare të pronave shtetërore nga Këshilli i Ministrave. Lista që paraqitet për shqyrtim shoqërohet nga relacioni i gjendjes juridike dhe plani i rilevimit. 
Për pronat që përditësohen nga njësitë e vetëqeverisjes vendore, lista e pronave, së bashku me relacionin dhe planin e rilevimit i nënshtrohet vendimmarrjes nga këshilli bashkiak dhe verifikimit të ligjshmërisë nga prefekti, përpara se të përcillet për shqyrtim pranë ASHK-së.

4. ASHK-ja, pas shqyrtimit të dokumentacionit tekniko-ligjor, harton projektvendimin për miratimin e listës përfundimtare të pronave shtetërore nga Këshilli i Ministrave. Kur konstatohet mospërputhje e dokumentacionit me kriteret e parashikuara në nenin 36, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, ASHK-ja njofton institucionin administrues ose njësinë e vetëqeverisjes vendore për të kryer ndryshimet e nevojshme. 

5. Lista e pronave shtetërore që përditësohen shoqërohet nga dokumentacioni i mëposhtëm: 

a) formulari i përditësimit të pronës/pronave, sipas modelit që i bashkëlidhet këtij vendimi dhe është pjesë përbërëse e tij;

b) plani i rilevimit të pronës/pronave që përditësohet/n;

c) informacioni për gjendjen juridike (kartelat kadastrale) të pasurisë/pasurive të paluajtshme që preket/n nga përditësimi, jo më të hershëm se 30 (tridhjetë) ditë.

Për pronat e njësive të vetëqeverisjes vendore krahas dokumentacionit të sipërpërmendur, lista shoqërohet edhe nga vendimi i këshillit bashkiak që miraton përditësimin.

 6. Për pronat e paluajtshme shtetërore, që figurojnë në administrim të institucioneve qendrore apo në përdorim/pronësi të njësive të vetëqeverisjes vendore, të regjistruara apo jo në regjistrat kadastralë, por ekziston titull pronësie ndaj të tretëve, i krijuar sipas legjislacionit të posaçëm, veprohet, si më poshtë vijon:

a) Procedurat për përditësimin e listës së pronave shtetërore nisin kryesisht nga institucioni administrues, njësia e vetëqeverisjes vendore, ASHK-ja apo me kërkesë të subjektit të interesuar, atëherë kur konstatohet se titulli i pronësisë private shtrihet tërësisht apo pjesërisht mbi pronë shtetërore. 

b) ASHK-ja, pas verifikimit të dokumentacionit të pronësisë, pozicionimit gjeografik të sipërfaqes në favor të subjektit të interesuar, në rastin kur prona shtrihet mbi pasuri në përgjegjësi administrimi të një institucioni qendror, njofton këtë të fundit për fillimin e procedurave të përditësimit të listës së inventarit dhe zbritjen e sipërfaqes së pasurisë për të cilën ekziston titulli i pronësisë private. Dokumentacioni tekniko-ligjor plotësohet sipas përcaktimeve të këtij kreu. Propozimi për heqjen e përgjegjësisë së administrimit miratohet sipas procedurave të legjislacionit në fuqi për pronat e paluajtshme të shtetit.

c) ASHK-ja, pas verifikimit të dokumentacionit të pronësisë, pozicionimit gjeografik të sipërfaqes në favor të subjektit të interesuar, në rastin kur prona shtrihet mbi pasuri në përdorim/pronësi të njësisë së vetëqeverisjes vendore, njofton këtë të fundit për fillimin e procedurave për përditësimin e listës së inventarit të pronave të paluajtshme shtetërore të transferuara në njësitë e vetëqeverisjes vendore. Dokumentacioni tekniko-ligjor plotësohet sipas përcaktimeve të këtij kreu. Propozimi për revokimin e transferimit të pronësisë bëhet në përputhje me parashikimet e nenit 8/a, të ligjit nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, i ndryshuar.

7. Institucionet qendrore dhe njësitë e vetëqeverisjes vendore, në përputhje me nenin 44, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, krijojnë strukturat e posaçme të bashkëpunimit me drejtorinë përkatëse të ASHK-së, të cilat rakordojnë ndërmjet tyre, me qëllim realizimin e procedurave të parashikuara nga neni 37, i ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”. Të dhënat e personave përgjegjës pranë strukturave të institucioneve qendrore dhe atyre të njësive të vetëqeverisjes vendore i njoftohen Drejtorisë së Përgjithshme të ASHK-së.

8. Të gjitha pronat e miratuara, të përditësuara në favor të institucioneve qendrore ose njësive të vetëqeverisjes vendore, regjistrohen në regjistrin e pasurive të paluajtshme, sipas vendimit të Këshillit të Ministrave për miratimin e listës së pronave shtetërore, në përputhje me nenin 24, të ligjit nr. 111/2018, “Për Kadastrën”. 

III. DISPOZITA TË FUNDIT

Ngarkohen Agjencia Shtetërore e Kadastrës, institucionet qendrore shtetërore dhe njësitë e vetëqeverisjes vendore për zbatimin e këtij vendimi.

Ky vendim hyn në fuqi pas botimit në Fletoren zyrtare.

ZËVENDËSKRYEMINISTËR
Belinda Balluku 
1. FORMULARI I PËRDITËSIMIT TË PRONËS
	
	 
	 
	 
	 
	 
	 
	 
	 
	 
	 
	 
	 

	 
	
	
	
	
	
	Identifikoi pronën________________________________
	
	
	 

	 
	
	 
	
	(emri, mbiemri, pozicioni zyrtar)
	
	
	 

	Institucioni Qendror Shtetëror /Bashkia:_______________________________
	
	Supervizoi:____________________________________
	
	
	 

	 
	
	
	
	
	
	 
	
	(emri, mbiemri, pozicioni zyrtar)
	
	
	 

	 
	
	
	
	
	
	Aprovoi:______________________________________
	
	
	 

	 
	
	
	
	
	
	
	
	(emri, mbiemri, pozicioni zyrtar, tel., firma, vula)
	
	 

	Nr.
	Zona Kadastr. & Indeksi i Hartes
	Nr. Pasurise
	Lloji i Pasurisë
	Emërtesa e pasurisë
	Sip. e pasurisë
	Nga Sip.
	Funksioni për të cilin përdoret prona/ pasuria 
	Institucioni me përgjegjësi administrative/ pronësi
	Institucioni përdorues i pasurisë
	Inventarizuar 
	Te dhëna të tjera

	(Shënime të veçanta)

	Shenim:Siperfaqja totale do te plotesohet vetem per prona me shume komponente (qe perben nga disa pasuri).

